Kinta, 21 Marsu
Ninia liafuan halai lalais.—Sal 147:15.
Ohin loron, Jeová dirije ita liuhusi ninia Liafuan Bíblia. Ema neʼebé hakerek salmo dehan katak Jeová nia liafuan “halai lalais” atu fó ajuda ba ita. Maromak dirije ita iha dalan neʼebé loos no iha tempu neʼebé loos. Hanoin toʼok kona-ba ajuda sira neʼebé Ita hetan husi Bíblia, livru sira husi “atan laran-metin no matenek”, JW Broadcasting, jw.org, katuas kongregasaun, no irmaun-irmán sira. (Mt 24:45) Ita rasik haree ona iha Ita-nia moris oinsá Jeová lalais fó matadalan ba Ita ka lae? Ema neʼebé hakerek salmo hatene katak, husi nasaun hotu iha mundu, Jeová hili deʼit nasaun Izraél antigu hodi sai ninia povu. Sira mak nasaun neʼebé simu ona Maromak nia “liafuan” ho “ukun-fuan no desizaun” sira. (Sal 147:19, 20) Ohin loron, ita iha priviléjiu boot atu lori Maromak nia naran. Ita agradese tebes tanba ita hatene nia, ita iha ninia Liafuan atu dirije ita, no bele iha relasaun neʼebé besik ho nia. Hanesan ho ema neʼebé hakerek Salmo 147, Ita mós iha razaun barak atu “fó hahiʼi ba Jah!” no anima ema seluk atu fó hahiʼi ba nia. w17.07 p. 20 par 15-16; p. 21 par. 18
Sesta, 22 Marsu
Ema neʼebé sai nuʼudar soldadu la envolve an ho serbisu seluk atu buka moris tanba nia hakarak atu halo kontente ema neʼebé hatama nia nuʼudar soldadu.—2 Tim 2:4.
Jesus nia dixípulu hotu hakaʼas an tebes atu halo tuir Paulo nia konsellu neʼebé temi iha leten, inklui mós irmaun-irmán millaun ida liu neʼebé serbí tempu-tomak. Sira hasees an atu la monu ba promosaun sira neʼebé mundu neʼe uza atu tenta ema. Sira hanoin-hetan Bíblia nia prinsípiu neʼebé dehan: “Ema neʼebé empresta sei sai atan ba ida neʼebé fó-empresta.” (Prov 22:7) Satanás hakarak ita atu uza ita-nia tempu no forsa hotu ba sistema ekonomia nian. Ema balu debe osan barak hodi hola uma, hola karreta, bá eskola boot, ka halaʼo kazamentu neʼebé gasta osan barak tebes. Se ita mak la kuidadu, ita bele monu ba debe boot neʼebé presiza tinan barak atu selu. Ita bele hatudu matenek hodi halaʼo moris neʼebé simples, la monu ba debe, no la uza osan arbiru. Neʼe bele ajuda ita atu serbí Maromak ho livre duké sai atan ba mundu neʼe nia sistema ekonomia nian.—1 Tim 6:10. w17.07 p. 10 par. 13
Sábadu, 23 Marsu
Haʼu haree Ita-nia hanorin hotu mak loos; haʼu odi dalan hotu neʼebé sala.—Sal 119:128.
Jeová iha direitu atu ukun ba buat hotu. Nia uza ninia podér iha dalan neʼebé justu liu hotu. Jeová dehan: “Haʼu mak Jeová, Ida neʼebé hatudu domin neʼebé laran-metin, justisa, no hahalok loos iha rai, tanba haʼu haksolok ho buat hirak-neʼe.” (Jer 9:24) Jeová la presiza uza ema nia lei atu ajuda nia halo buat neʼebé loos, tanba nia mak hahalok loos nia hun. No nia halo ukun-fuan ba ema bazeia husi ninia justisa neʼebé loos. Ema neʼebé hakerek salmu dehan: “Hahalok loos no justisa mak hun ba [ninia] kadunan.” Tan neʼe mak ukun-fuan, prinsípiu, ka desizaun naran deʼit neʼebé mai husi Jeová sempre loos. (Sal 89:14) Satanás hatete katak Jeová laʼós Ukun-Naʼin neʼebé justu, maibé Satanás rasik deʼit nunka lori justisa ba mundu neʼe. w17.06 p. 28 par. 5
kea_Latn plt_Latn kea_Latn kea_Latn cat_Latn kea_Latn kea_Latn lus_Latn kea_Latn